একালের পয়লা বৈশাখে বাঙালির নবতর রুচি ও আভিজাত্যের পরিচয় বিশ্বময় ছড়িয়ে দেওয়ার জন্য নিত্যনতুন আনুষ্ঠানিকতা, উৎসব, আনন্দ, সংগীত, বিনোদন ও খানাপিনার মাধ্যমে একের পর এক নানন্দিক ইতিহাস রচনা করে চলেছে। অতীতের হালখাতার প্রাবল্য কমে গেছে অনেকাংশে। কিন্তু উৎসবের আয়োজনে যে মাত্রা যোগ হয়েছে তা সমসাময়িক দুনিয়ায় অন্য কোনো বরণে সচরাচর হয় না। আমাদের গ্রাম বাংলা, মফস্বল শহর, বন্দর, নগর এবং মহানগরে বাঙালির নববর্ষের অনুষ্ঠানের বাহারি ধরন, প্রকৃতি এবং জাঁকজমকতা আমাদের অর্থনৈতিক সমৃদ্ধি, স্বতন্ত্র, চিন্তা, ব্যতিক্রমী অভিরুচি এবং শক্তি-সামর্থ্যের কথা বিশ্ববাসীকে জানিয়ে দেয়। আমরা যারা দুনিয়ার মানুষের মতো যেমন ইংরেজি বর্ষকে বরণ করি তেমনি দেশীয় ঐতিহ্য ও জাতিগত স্বতন্ত্র সত্তাকে উঁচুতে তুলে ধরার জন্য জাঁকজমকের সঙ্গে বাংলা নববর্ষ উদ্‌যাপন করি।